b'\n_START_ARTICLE_\nN\xc3\xa2z\xc4\xb1m Hikmet\n_START_SECTION_\nEstil\n_START_PARAGRAPH_\nHikmet va abandonar les formes m\xc3\xa8triques tradicionals de la poesia turca a la recerca de noves formes d\'expressi\xc3\xb3. Aquesta recerca formal va aconseguir el seu moment culminant durant els seus primers anys a l\'URSS, entre 1922 i 1925. En aquesta \xc3\xa8poca va comen\xc3\xa7ar a utilitzar el vers lliure. La seva obra est\xc3\xa0 molt influenciada per la poesia de Vlad\xc3\xadmir Maiakovski i dels futuristes russos. Al seu retorn a Turquia va esdevenir un l\xc3\xadder carism\xc3\xa0tic de l\'avantguarda cultural turca, produint nous corrents de poesia, teatre i guions de pel\xc2\xb7l\xc3\xadcules. Trencant els l\xc3\xadmits de la poesia m\xc3\xa8trica, va preferir escriure en vers lliure perqu\xc3\xa8 harmonitzava millor amb la riquesa vocal de la llengua turca._NEWLINE_Ha estat comparat per literats turcs i no turcs amb figures liter\xc3\xa0ries tal com Federico Garc\xc3\xada Lorca, Louis Aragon, Vlad\xc3\xadmir Maiakovski i Pablo Neruda. Encara que el seu treball s\'assembla a aquests poetes, i en el seu treball hi ha pr\xc3\xa9stecs ocasionals de la forma i el recurs estil\xc3\xadstic, la seva personalitat liter\xc3\xa0ria \xc3\xa9s \xc3\xbanica en termes de la s\xc3\xadntesi que va fer de l\'iconoclasme i la l\xc3\xadrica, de la ideologia i la dicci\xc3\xb3 po\xc3\xa8tica. L\'obra de Hikmet es caracteritza pel seu comprom\xc3\xads pol\xc3\xadtic._NEWLINE_Molts dels seus poemes han estat musicats pel compositor Z\xc3\xbclf\xc3\xbc Livaneli. Una part de la seva obra ha estat tradu\xc3\xafda al grec per en Iannis Ritsos, i algunes d\'aquestes traduccions han estat musicades pels compositors grecs Mans Loizos i Thanos Mikroutsikos. Un dels seus poemes, tradu\xc3\xaft a l\'angl\xc3\xa8s com "I Come and Stand at Every Door", musicat per diversos cantautors nord-americans (entre ells Pete Seeger i els Byrds, en aquest disc Fifth Dimension figura la can\xc3\xa7\xc3\xb3), d\xc3\xb3na la paraula a un nen de set anys mort a Hiroshima, i \xc3\xa9s un dels m\xc3\xa9s durs al\xc2\xb7legats contra la guerra mai escrits.'